กรมพัฒนาฝีมือแรงงาน ส่งเสริมพัฒนาฝีมือแรงงาน ต่อยอดสร้างอาชีพ เพิ่มรายได้ให้กับคนไทยจาก “แกงพะแนง”
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ส่งเสริมแนวคิดของกรมพัฒนาฝีมือแรงงาน กระทรวงแรงงาน เปิดการฝึกอบรมหลักสูตรการประกอบอาหารไทยประยุกต์ เพื่อให้ผู้เข้าฝึกอบรมได้มีความรู้ สามารถนำความรู้ที่ได้ไปประกอบอาชีพหารายได้ โดยหนึ่งในเมนูที่นำมาฝึกสอนคือ “แกงพะแนง” อาหารที่รสชาติดีที่สุดในโลกในประเภทสตูว์ จากการจัดอันดับของ Taste Atlas ซึ่งเป็นเว็บไซต์ที่รวบรวมร้านอาหาร สูตรอาหาร เมนู วัตถุดิบท้องถิ่นจากทั่วโลก อีกทั้งในหลักสูตรยังมีเมนูอาหารไทยยอดนิยมอีกหลายชนิด เช่น ผัดไทยกุ้งสด มัสมั่นไก่ ต้มยำกุ้ง ซึ่งเป็นเมนูเป็นที่รู้จักของชาวต่างชาติ เพื่อให้ผู้เข้าฝึกอบรมได้มีความรู้ และสามารถนำไปประกอบอาชีพ สร้างรายได้ นายกรัฐมนตรี เชื่อมั่นว่ากิจกรรมฝึกอบรมนี้ จะส่งเสริมและประชาสัมพันธ์ให้อาหารไทยเป็นที่รู้จักมากขึ้นและสามารถต่อยอดการท่องเที่ยวของไทยได้อีกด้วย